南非穿山甲

南非穿山甲，係四種穿山甲分布最闊嘅一種。佢嘅學名 Temminck 係以荷蘭嘅動物學家 Coenraad Jacob Temminck 命名嘅。佢哋分佈喺東非到南非嘅熱帶草原上。身長由 90-110 厘米不等，體重 15-18 公斤。有啲地區嘅非洲人迷信佢哋嘅鱗片可以醫性病，肉可以食，所以遭人濫捕，加上當地居民成日放火開闢土地，令數目不斷減少。

特徵 
南非穿山甲個身主要係黃啡色。個身俾好似屋瓦咁重疊嘅鱗片包住，連尾部都係。眼瞼好厚，鼻窿亦有特殊嘅肌肉控制開關，雖然成日俾螞蟻襲擊，都可以冇事。外耳退化，幾乎睇唔到。腳強壯有力，腳爪又大，佢哋就係用呢種爪整爛蟻竇，樹窿。

習性 
一般喺地面生活，公嘅活動範圍係 15 到 25 公頃，乸嘅活動範圍係 3 到 4 公頃。佢哋仲識得爬樹，又可以用條尾支撐住企喺度，兼且可以每小時3公里嘅速度移動。如果受到襲擊，會將身體捲成一個波咁，收埋自己個頭喺個肚度。如果亞媽要救新出世嘅 BB 時，亦都會用呢種方法包住個仔。據講咁樣就算喺 100 公尺以外開槍射佢哋都唔會受傷，但係佢哋成日都會俾獅子同鬣狗咬死。

淨係食白蟻同螞蟻。

繁殖 
妊娠期大約4個月，穿山甲仔一出世時就有鱗片，鱗片起初好軟，第二日就變硬。BB 出世時全長 20-30 厘米，得 100-500 克重。之後嘅一個月左右，BB 可以用前腳嘅大力搲實亞媽條尾，離巢外出。穿山甲亞媽搲爛蟻竇搵食嗰時，BB 亦會喺亞媽背後食埋一份。BB 出世後大約三個月就會戒奶，兩年左右可以繁殖。

資料來源

南非哺乳動物

穿山甲屬